ธอส.อัด6.5หมื่นล้านออกสินเชื่อกู้ซื้อบ้าน
ธอส. อัด 6.5 หมื่นล้าน เปิดสินเชื่อใหม่ 4 ตัว ช่วยคนไทยที่มีรายได้น้อย ยันคนมีรายได้เดือนเฉียดแสนได้มีบ้าน
22 ก.ค. 2559

ธอส. อัด 6.5 หมื่นล้าน เปิดสินเชื่อใหม่ 4 ตัว ช่วยคนไทยที่มีรายได้น้อย ยันคนมีรายได้เดือนเฉียดแสนได้มีบ้าน
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.จัดสรรสินเชื่อวงเงินรวม 6.5 หมื่นล้านบาท ออก 4 ผลิตภัณฑ์สินเชื่อใหม่ ได้แก่ โครงการบ้าน ธอส. เพื่อสานรัก ปี 2559 วงเงิน 5,000 ล้านบาท สินเชื่อสวัสดิการภาครัฐและผู้ไม่มีเงินฝาก 3 หมื่นล้านบาท สินเชื่อลูกค้ารายย่อย วงเงิน 2 หมื่นล้านบาท และสินเชื่อสำหรับลูกค้าโครงการฟาสต์แทร็ก วงเงิน 1 หมื่นล้านบาท
สินเชื่อ ธอส.เพื่อสานรัก ให้กู้สำหรับประชาชนที่มีรายได้ไม่เกินเดือนละ 9 หมื่นบาท คิดดอกเบี้ยเป็นขั้นบันได ให้กู้ไม่เกิน 2 ล้านบาท 2 ปีแรก ดอกเบี้ยเงินกู้ 2.99% ผ่อนเดือนละ 9,600 บาท  ปีที่ 3 และ 4 อยู่ที่ 4% และปีที่ 5 จนถึงตลอดอายุสัญญากู้ กรณีลูกค้าสวัสดิการเท่ากับ เอ็มอาร์อาร์ลบ 1% ผ่อนนาน 30 ปี
ผลิตภัณฑ์สินเชื่อดอกเบี้ยพิเศษ สำหรับลูกค้ากลุ่มบุคลากรภาครัฐและกลุ่มสวัสดิการไม่มีเงินฝาก คิดดอกเบี้ยเป็นขั้นบันได ปีแรกดอกเบี้ย 3%  ตั้งแต่ปีที่ 3 จนถึงตลอดอายุสัญญากู้เท่ากับเอ็มอาร์อาร์ลบ 1%
สินเชื่อสำหรับลูกค้ารายย่อยทั่วไป คิดดอกเบี้ยเป็นขั้นบันไดเช่นกัน ปีแรกคิดดอกเบี้ย 3.25%  ปีที่ 3 จนถึงตลอดอายุสัญญากู้เท่ากับเอ็มอาร์อาร์ลบ 0.50%
สำหรับสินเชื่อสำหรับลูกค้าโครงการฟาสต์แทร็ก และโครงการปล่อยกู้รายย่อยที่เข้าร่วมโครงการกับธนาคาร มีกรอบวงเงินปล่อยกู้ 1 หมื่นล้านบาท อัตราดอกเบี้ยปีที่ 1-3 เท่ากับเอ็มอาร์อาร์ลบ 3.00% ปีที่ 4 จนถึงตลอดอายุสัญญา กู้ กรณีลูกค้าสวัสดิการเท่ากับเอ็มอาร์อาร์ ลบ 1.00% กรณีลูกค้ารายย่อยทั่วไป เท่ากับเอ็มอาร์อาร์ลบ 0.50%
นายฉัตรชัย กล่าวว่า สินเชื่อทั้งหมดนี้ดำเนินการตามนโยบายต้องการให้คนไทยมีบ้าน สามารถยื่นกู้ได้แล้วตั้งแต่บัดนี้จนถึงวันที่ 30 ก.ย. และทำนิติกรรมภายในวันที่ 31 ต.ค. 2559